'पहले पाक, फिर भारत लौटेंगे भारतीय नाविक'  
पाक के मानवाधिकार कार्यकर्ता अंसार बर्नी ने कहा है कि एम वी स्वेज में फंसे भारतीय नाविक पहले पाक आएंगे, जिसके बाद उन्हें भारत भेजा जाएगा।
पाकिस्तान के मानवाधिकार कार्यकर्ता अंसार बर्नी ने कहा है कि एम वी स्वेज में फंसे भारतीय नाविक पहले पाकिस्तान आएंगे, जिसके बाद उन्हें भारत भेजा जाएगा। एम वी स्वेज के चालक दल के सदस्यों को बचाने में अहम भूमिका निभाने वाले बर्नी ने कहा कि भारतीय नाविकों की वापसी भारत के लिए एक तोहफा होगी ।  चालक दल के सदस्यों में छह भारतीयों के अलावा पांच पाकिस्तानी और एक श्रीलंकाई नाविक शामिल हैं। कल एम वी स्वेज डूबने लगा था, जिसके बाद चालक दल के इन सदस्यों को पाकिस्तान के जंगी जहाज पीएनएस बाबर में स्थानांतरित कर दिया गया था।  बर्नी ने कहा, मुझे आशा है कि यह हमारी तरफ से भारत के लिए बेहतरीन उपहार होगा। मैं सभी भारतीयों को प्यार करता हूं, मैं सभी पाकिस्तानियों को प्यार करता हूं। उन्होंने सीएनएन-आईबीएन से कहा, जब वे यहां पहुंच जाएंगे, तो अगले ही विमान से हम उन्हें उनके देश भेज देंगे। पिछले 10 महीने से सोमालियाई दस्युओं के कब्जे में कैद एम वी स्वेज को छुड़ाने, फिरौती की व्यवस्था करने और दस्युओं से बातचीत में बर्नी ने अहम भूमिका निभाई थी।